Vrou verhoor wat man ná ‘jare lange mishandeling’ vermoorValérie Bacot (middel) word na die hof begelei. (Foto: Jeff Pachoud / AFP) Die verhoor van ’n 40-jarige Franse vrou wat haar man vermoor het ná hy haar glo meer as 25 jaar lank verkrag en mishandel het, het Maandag in Chalon-sur-Saône in die Burgundy-streek begin. Valérie Bacot het Daniel Polette (60), wat haar glo as prostituut uitgehuur en haar vir die eerste keer as kind verkrag het, in 2016 in sy motor doodgeskiet. In 2020 het Bacot se boek, Everybody knew, verskyn waarin sy onder meer skryf dat sy altyd “in vrees” gelewe het en ’n einde aan die mishandeling moes bring om “haar kinders te beskerm”. Die saak het wye reaksie ontlok, veral onder aktiviste teen geslagsgebaseerde geweld, wat ’n petisie vir Bacot se vrylating begin het. Meer as halfmiljoen mense het reeds die petisie onderteken. Twee van Bacot en Polette se vier kinders het haar destyds gehelp om sy lyk in ’n woud te begrawe. Bacot is ’n jaar later in hegtenis geneem en het in 2018 skuld op die moord beken. Omdat Polette van agter af in die nek geskiet is, kan selfverdediging nie as verweer deur Bacot voorgehou word nie. Luidens beriggewing is Bacot meer as twee dekades lank deur Polette mishandel, wat begin het toe sy 12 jaar oud was. Polette was in dié stadium in ’n verhouding met Bacot se ma, wat na bewering ’n alkoholis was. Polette is aanvanklik vir dié mishandeling in hegtenis geneem en het ’n paar jaar in die tronk deurgebring. Die mishandeling het egter ná sy vrylating weer begin. Toe Bacot in 2017 swanger raak, het haar ma haar uit die huis geskop en het sy noodgedwonge by Polette gaan woon, waarna sy glo jare lank aan verskeie vorme van mishandeling en seksuele geweld onderwerp is. Volgens Bacot se regspan het Polette haar herhaaldelik met die dood gedreig indien sy sou weier om as prostituut vir sy “kliënte” op te tree. Sy moes glo ’n gehoorstuk dra sodat Polette heeltyd met haar kon kommunikeer en opdragte uitdeel. Dit was tydens een van dié voorvalle dat Polette met ’n vuurwapen wat hy in sy motor gebêre het, doodgeskiet is. Polette het Bacot glo ook gereeld aangerand en haar tydens een van sy woede-uitbarstings met ’n hamer aangeval. Polette se prokureurs, Janine Bonaggiunta en Nathalie Tomasini, het voorheen ’n saak vir Jacqueline Sauvage gewen wat vir die moord op haar man, wat haar glo erg mishandel het, tereggestaan het. Sauvage was aanvanklik tot 10 jaar tronkstraf gevonnis, maar is met behulp van haar regspan deur ’n presidensiële kwytskelding vrygespreek en as ’n simbool in die stryd teen geweld teen vroue en kinders bestempel. “Hierdie vroue is slagoffers van geweld en het geen beskerming nie. Die regstelsel is steeds te traag en tree nie streng genoeg op teenoor oortreders wat geweld tenoor vroue en kinders pleeg nie, gevolglik duur geweld en mishandeling voort,” sê Bonaggiunta. “Dít is presies wat ’n desperate vrou tot moord kan dryf om te oorleef.”